Irena Petkutė

Irena Petkutė (slap. Neringa, Vilnelė, Lakštingala; 1932 m. spalio 29 d. Gulbėse, Laukuvos vls. – 1953 m. rugpjūčio 28 d. Telšiuose) – Lietuvos pasipriešinimo sovietiniam okupaciniam režimui dalyvė, bendradarbiavusi pogrindžio spaudoje, poetė.

 Biografija 

Gimė Gulbių ūkininko, kaimo seniūno Prano Petkaus šeimoje. Mokėsi Laukuvos gimnazijoje, kur 1952 m. pavasarį išlaikė abitūros egzaminus. Nuėjo dirbti į Medingėnų septynmetę mokyklą mokyti lietuvių kalbos ir literatūros.Irena Leontjevienė. Irena Petkutė – partizanė, mokytoja, poetė kalbam.lt

Nuo 1950 m. rašė patriotinius eilėraščius, kuriuos perduodavo partizanams, o šie paskelbdavo savo spaudoje. 1952 m. būdama saugumiečių susekta, prisijungė prie partizanų – tapo Žemaičių apygardos štabo nare. Ji buvo viena artimiausių apygardos vado Vlado Montvydo–Žemaičio bendražygių. 

Vykdė partizanų įpareigojimus gyvendama bunkeryje ūkininko J. Gečo sodyboje prie Kaltinėnų, Putvinskių kaime. Partizanų vadovybės pavedimu apie metus laiko redagavo Žemaičių apygardos leidinį „Laisvės balsas“, laikraštį „Malda girioje“. Juose I. Petkutė spausdino savo sukurtus eilėraščius, skelbė naujienas apie įvykius užsienyje. Manoma, kad ji sukūrė daugumą 1952–1953 m. partizanų spaudoje išspausdintų įvairiais slapyvardžiais pasirašytų eilėraščių. 

1953 m. rugpjūčio 27 d. I. Petkutės bunkeris buvo apsuptas saugumiečių. Nenorėdama pasiduoti į nelaisvę, ji bandė nusišauti, tačiau liko sunkiai sužeista ir nuo sužeidimo kitą dieną mirė Telšių ligoninėje.Žemaičių apygardos štabo partizanų rėmėjas ir ryšininkas Steponas Gečas, Jono, g. 1934 m. lyavaizdai.archyvai.lt Palaikai buvo išniekinti ir užkasti Varniuose, stribų būstinės kieme. Palaidojimo vieta nežinoma.

 Atminimas 

 1999 m. įrengtas tipinis atminimo ženklas Gulbėse (Bilionių sen.)
 2002 m. suteiktas karės savanorės vardas (po mirties).
 2003 m. pastatytas paminklinis akmuo Dirgėluose (Kaltinėnų sen.)
 2004 m. įsteigta Irenos Petkutės premija.Stengiamasi pagerbti rezistencijos poetę ve.lt 2004-02-19
 2008 m. pastatytas skulptūrinis paminklas Laukuvoje (skulpt. Antanas Kmieliauskas).Šilalės rajonas, Laukuvos miestelis. Paminklai genocid.lt

 Šaltiniai 

 Nuorodos 

 „Lietuvos aidas“. 07 14. Žygis Žemaičių apygardos Šatrijos rinktinės partizanų takais

Kategorija:Lietuvos rezistentai
Kategorija:Lietuvos poetai